Vruntlyke grote und wes yk gudes vormach tho juwer beheglicheit. Bidde yk jw, lefven vrundes, dat gy wol doen wmme Godes willen, wnser lefven vrouwen und suntte Fransiskus und weset desseme schamel broder Clemens Olvesson, wyser desses brefwes, de ein ofwerman unde gardian is desses armen klosteres to Wyborgh, [behulpelick,] dar hee recht tho heft na ereme broder Jønis, des kopperslegers son, seliger dechtnisse, also ik hope tho Gode, dat gy gerne doen, und nemet dat lon van Gode, wnser lefven vrouwen und suntte Vranciskus. It kan jw desse ergenantte brefbrenger yterlyker myntlyken berichtten, wenne yk jw thoscrywe, und yk jw gwtt wil wesen vor alle namaninge, wes dat desse ergenantte wiser desses b[r]efves dar uppboren wart na eres ordinis broder ergenant etc. Gode almechtich siit befolen tho ewygen tyden. Bedet tho my; wes ik wmme juwen willen doen mach, dar willet myner nicht ane sparen. Gescreven tho Wiborgh des mandages to paschen am jare 33. By my Kersten Niclisson, ritther und hovetman tho Wyborgh. Adress: Den ersamen, bescheden, wysen luden, borgermesteren und ratmannen tho Reval, kome desse breff mit erwerdicheit etc.